[{"text_idx": "#000000", "text": "Mr Phormula \u2013 llwyth o amser, llwyth o diwns"}, {"text_idx": "#000001", "text": "Does dim dwywaith bod 2020 wedi bod yn flwyddyn heriol iawn i\u2019r diwydiant cerddoriaeth ar sawl lefel, ac yn sicr rydan ni\u2019n gweld eisiau gigs yn fawr iawn. Ond wyddoch chi beth, rydan ni\u2019n hoffi meddwl yn bositif yma yn Y Selar...ac yn ffeindio\u2019n hunain yn cyhoeddi mwy a mwy o erthyglau yngly\u0302n a\u0302 sut mae cerddorion Cymru wedi manteisio ar y flwyddyn anarferol yma."}, {"text_idx": "#000002", "text": "Yr esiampl diweddaraf o hyn ydy Mr Phormula, sydd newydd ryddhau ei albwm diweddaraf ar ddydd Gwener 20 Tachwedd \u2013 albwm na fyddai mwy na thebyg wedi gweld golau dydd oni bai am Covid-19 a\u2019r cloi mawr."}, {"text_idx": "#000003", "text": "Wrth i\u2019r pandemig agosa\u0301u at Gymru fach roedd Mr Phormula, aka Ed Holden, yn edrych ymlaen at flwyddyn brysur o weithdai cerddoriaeth mewn ysgolion a gigio\u2019n eang gyda\u2019i brosiect diweddaraf, Bardd. Ond wrth i\u2019r cyfyngiadau gyrraedd, chwalwyd y cynlluniau hynny dros nos a bu\u2019n rhaid i\u2019r rapiwr a chynhyrchydd ail-feddwl y flwyddyn."}, {"text_idx": "#000005", "text": "\u201cMa\u2019n hollol boncyrs rili...cychwyn y flwyddyn, yn meddwl fi, o\u2019n i ond am ganolbwyntio ar Bardd, sef y prif fand dwi\u2019n chwarae efo nhw. Wedyn digwyddodd Covid!"}, {"text_idx": "#000007", "text": "\u201cA dyna lle gychwynnodd y daith gerddorol ma \u2013 nyts! Ma\u2019r holl beth \u2018di cymryd rhyw chwech mis solid.\u201d"}, {"text_idx": "#000009", "text": "Mae Tiwns yn mynd i begwn hollol wahanol, ac mae\u2019r cerddor a chynhyrchydd talentog yn dweud mai hwn ydy ei albwm mwyaf uchelgeisiol hyd yma."}, {"text_idx": "#000010", "text": "\u201cY tro yma nes i benderfynu mynd all out efo\u2019r cynhyrchu, manylion sain, samples, ac mae\u2019r vibe yn hollol wahanol i Llais, a Stranger [ei EP a ryddhawyd llynedd] rili\u201d meddai Ed."}, {"text_idx": "#000011", "text": "\u201cBach mwy o concept EP oedd Stranger, ond ma Tiwns yn teimlo mwy fel corff o waith dwi di cynhyrchu a chwysu drosto. Ma \u2018na lot i siarad amdano does, felly oedd genna\u2019i lwyth o ddewis o ran geiriau.\u201d"}, {"text_idx": "#000013", "text": "\u201cDwm\u2019bo rili, jyst teimlad yr holl beth....i fi anyways...ma\u2019r byd mewn sefyllfa drist iawn tydi, ond yn siarad o safbwynt unigolyn, dwi \u2018di ffeindio hi\u2019n refreshing bod allan yn ganol nunlle, mewn bybyl bach, gyda stiwdio hollol ffresh a llwyth o amser i fod yn greadigol."}, {"text_idx": "#000014", "text": "\u201cMa hyn yn bendant wedi bod o fantais i fi, a dwi di trio cael y teimladau yna allan ar y traciau i gyd rili."}, {"text_idx": "#000015", "text": "\u201cOs fyswn i ddim efo\u2019r albwm i weithio arno, fyswn i wedi colli\u2019r plot yn saff i ti! Dwi\u2019n ffodus iawn.\u201d"}, {"text_idx": "#000017", "text": "Yn syml iawn, gofynnodd y cerddor i bobl yrru recordiad o\u2019u hunain yn dweud y gair \u2018tiwns\u2019 iddo er mwyn eu cynnwys ar y ga\u0302n o\u2019r un enw. Ac roedd yr ymateb yn dda..."}, {"text_idx": "#000018", "text": "\u201cT\u2019mod be...anhygoel! Dwi\u2019n dal i gael recordings sain efo pobl randym yn deud \u2018tiwns\u2019 sti, haha."}, {"text_idx": "#000019", "text": "\u201cYn y diwedd ges i rhyw 120, a dwi di gallu cael nhw gyd mewn [ar y trac]...heblaw y rhai ges i ar o\u0302l gorffen yr albwm yn amlwg!\u201d"}, {"text_idx": "#000020", "text": "Un fantais fawr i Ed allu cynhyrchu\u2019r record mor gyflym, yn enwedig gyda\u2019r cyfyngiadau eleni, ydy\u2019r ffaith fod ganddo stiwdio bersonol yn ei gartref, a\u2019i fod yn cynhyrchu ei gerddoriaeth ei hun. Yn wahanol iawn i lawer o artistiaid eraill sydd wedi recordio eleni felly, roedd y broses gynhyrchu\u2019n ddigon tebyg i\u2019r arfer."}, {"text_idx": "#000022", "text": "\u201cDwi\u2019m yn cofio\u2019r tro diwetha\u2019 i mi gael arbrofi fel\u2019na, a dysgu llwyth am dechnegau newydd.\u201d"}, {"text_idx": "#000023", "text": "Ond nawr bod yr albwm allan, mae Ed yn wynebu\u2019r un heriau a phawb arall o ran hyrwyddo ei gynnyrch diweddaraf, heb unrhyw so\u0302n am gigs byw yn dychwelyd yn fuan."}, {"text_idx": "#000024", "text": "Er hynny, mae\u2019n awyddus i wneud popeth posib i hyrwyddo, ac roedd Mr Phormula yn gwneud ei rownds ar y cyfryngau ar y diwrnod rhyddhau. Bydd rhai wedi dal ei gyfweliad ar Heno, S4C gobeithio, ac mae cyfres Lw\u0302p hefyd wedi rhyddhau sesiwn ganddo [isod] ar eu llwyfannau digidol."}]